Covid-19: Duisende oortollige sterftes in SA – verslagArgieffoto ter illustrasie (Foto: Unsplash) Die aantal sterftes weens natuurlike oorsake (siektes en ander mediese toestande) in Suid-Afrika het gedurende Desember en Januarie die hoogte ingeskiet namate die tweede koronavirusgolf provinsies getref het. Dié sterftesyfer het egter die afgelope week ’n beduiende afname getoon. Só blyk dit uit ŉ weeklikse verslag oor sterftes wat die Suid-Afrikaanse Mediese Navorsingsraad (MNR) Donderdag bekend gestel het. Luidens die verslag het die kumulatiewe getal oortollige sterftes weens natuurlike oorsake sedert 3 Mei verlede jaar teen 23 Januarie op meer as 125 000 te staan gekom. 3 Mei 2020 tot 23 Januarie 2021 Prof. Debbie Bradshaw, hoofspesialiswetenskaplike by die MNR en medeskrywer van die verslag, sê die tydsberekening en geografiese patroon laat geen ruimte vir twyfel nie dat die aantal oortollige sterftes weens natuurlike oorsake verband hou met die Covid-19-pandemie. “Ongelukkig sal dit waarskynlik ’n paar jaar duur voordat ons die inligting oor die mediese oorsake van sterftes het. Ons kan dus nie onderskei tussen sterftes wat direk verband hou met Covid-19 en die wat die gevolg kan wees van ’n oorlaaide gesondheidstelsel nie.” Bradshaw sê hoewel sy versigtig optimisties is dat die afname in week drie vanjaar ’n wesenlike verandering verteenwoordig en daarop dui dat dinge begin draai wat die buitensporige hoë sterftesyfer tydens die tweede virusgolf betref, sal die tendens eers duideliker word ná volgende week se verslag.